Gigaba gedreig as hy nie Myeni, Guptas se opdragte uitvoer | Netwerk24
Deur Marelize Barnard 26 April 2021 23:00
Dudu Myeni, voormalige voorsitter van die Suid-Afrikaanse Lugdiens en vertroueling van oudpres. Jacob Zuma, en Ajay Gupta "sou na Zuma hardloop" en Malusi Gigaba verkla as hy nie hul opdragte wou uitvoer nie.
Volgens Norma Mngoma, die oudminister se vervreemde vrou wat Maandagaand voor die Zondo-kommissie na staatskaping getuig het, het Gigaba gekla Myeni voer inligting aan Zuma sonder om hom (Gigaba) daaroor in te lig.
Norma Mngoma het Maandagaand voor die Zondo-kommissie na staatskaping in Johannesburg getuig. Foto: Gallo Images
Wanneer Gigaba nie opdragte van Ajay Gupta of Myeni uitvoer nie, sou hulle die president bel. "Myeni sou dan namens die president instruksies gee," het Mngoma getuig.
Sy het gesê Gigaba was ongelukkig daaroor. Hy het gemeen daar moet direkte kontak tussen hom en Zuma wees, want hy doen nie verslag aan Myeni nie.
Gigaba het aan Mngoma gesê hy is gedreig dat hy teruggeskuif sal word na die departement van binnelandse sake as hy nie na Myeni luister nie.
Ook wanneer Ajay Gupta gebel en opdrag gegee het dat Gigaba na die Gupta-huis in Saxonwold moet gaan, het hy gehoor as hy die departement van openbare ondernemings wil bestuur na sy wense, moet hy onthou hoekom hy daar as minister aangestel is.
Oor die verhouding met Myeni het Mngoma getuig daar was aanvanklik 'n hegte verhouding – byna soos broer en suster.
Malusi Gigaba Foto: Daily Sun
Myeni het 'n vakansie vir Gigaba en Mngoma gereël. Volgens Mngoma het Gigaba gesê hy het vir die vakansie betaal, maar in der waarheid het Myeni alles gereël: waar hulle sou bly, hoe hulle op die lughawe gehaal sou word en wat hulle sou doen.
Sy het hulle by die Sheraton-hotel in Pretoria ontmoet en die besonderhede van hul vakansie na Mauritius met hulle bespreek.
Mngoma het getuig die verhouding tussen Gigaba en Myeni het versuur toe Myeni volgens Gigaba by die bestuur van die SAL ingemeng het.
Een van die kwessies waaroor hulle verskil het, is dat Myeni wou hê die SAL moet die roete tussen Johannesburg en Moembai in Indië kanselleer. "Ek dink nie Malusi wou 'n opdrag gegee word oor die roete nie," volgens Mngoma.
Sy het getuig Gigaba is wel later teruggeskuif na binnelandse sake.
• Mngoma het laataand gekla dat sy gevrees het vir haar lewe toe sy 'n beëdigde verklaring vir die kommissie onderteken het. Sy het gesê sy was onder druk en daar was gerugte van iemand wat vermoor is.
Die media het haar gebel en gevra wat staan in die verklaring. Sy wou nie 'n afskrif van haar verklaring by haar hou nie, want sy het gedink dit gaan haar lewe nog verder bedreig.
Adv. Mpati Qofa, Mngoma se regsverteenwoordiger, het vroeër die aand aangevoer Mngoma was nog die hele tyd bereid om met die kommissie saam te werk. Haar samewerking met die kommissie is vir haar traumaties in 'n tyd dat haar huwelik met Gigaba uitmekaar val.
Qofa het aangevoer die kommissie het aangedui Mngoma se vrese oor haar veiligheid sou ondersoek word, maar sy is nie daaroor gekontak nie.
Meer oor: Dudu Myeni | Norma Mngoma | Malusi Gigaba | Johannesburg | Wittebrood | Zondo-Kommissie | Staatskaping | Troue